KIRJALLINEN KYSYMYS E-2068/00 esittäjä(t): Rosemarie Müller (PSE) komissiolle. Terrorismi.



Virallinen lehti nro 089 E , 20/03/2001 s. 0142 - 0143



KIRJALLINEN KYSYMYS E-2068/00 esittäjä(t): Rosemarie Müller (PSE) komissiolle (27. kesäkuuta 2000) Aihe: Terrorismi Mitkä terrorismia koskevat tiedot ovat komission toiminnan perustana ja miten se erittelee etenkin rajatylittävän terrorismin muodot? Pitääkö komissio mahdollisena, että - Euroopan unionista tulisi alue, jolla sen ulkopuolelta tulleet terroristit voisivat toimia vapaasti - unionin ulkopuolelta tulleet terroristit tekisivät iskuja unionin alueella? Pitääkö komissio mahdollisena, että valtioista riippumattomasti toimivat terroristit saisivat haltuunsa joukkotuhoaseita? - Jos komissio pitää tätä mahdollisena, onko sen mielestä myös mahdollista, että valtioista riippumattomasti toimivat terroristit ottaisivat käyttöön joukkotuhoaseita? Mihin toimiin komissio on ryhtynyt terrorismin uhan tutkimiseksi ja sen torjumiseksi? Kuinka paljon komissio tekee tähän liittyvää yhteistyötä - jäsenvaltioiden viranomaisten - muiden valtioiden - kansainvälisten järjestöjen kanssa? António Vitorinon komission puolesta antama vastaus (12. syyskuuta 2000) Terrorismia koskevassa unionin lainsäädännössä (kuten rikoksen johdosta tapahtuvasta jäsenvaltioiden välisestä luovuttamisesta tehdyssä yleissopimuksessa) viitataan terrorismin vastustamisesta 27. tammikuuta 1977 tehdyn eurooppalaisen yleissopimuksen 1 ja 2 artiklassa eriteltyyn rikolliseen toimintaan (joka kattaa vakavimmat rikokset kuten panttivankien ottamisen, tuliaseiden ja räjähteiden käytön sekä henkeen tai vapauteen kohdistuvat tai yleistä vaaraa aiheuttavat väkivaltarikokset). Jäsenvaltioiden välinen tiiviimpi yhteistyö mukaan lukien terroristiryhmiä koskevien operatiivisten tietojen vaihtaminen on tärkeää, jotta vältyttäisiin siltä, että ulkopuoliset terroristit voisivat toimia vapaasti unionin alueella tai tehdä alueelle terrori-iskuja. Tähän liittyen on muistettava, että Europol on ottanut vastuuta terrorismin torjunnasta, mikä on entisestään vauhdittanut jäsenvaltioiden toimintaa tietojen vaihdon ja sen kehittämisen osalta. Vaikka joitain terrori-iskuja on tapahtunut, tilastot osoittavat kuitenkin, että iskujen määrä jäsenvaltioissa on viime vuosina laskenut. Mahdollisuus, että terroristiryhmät saavat käsiinsä joukkotuhoaseita, on vakava haaste ei vain unionille, vaan koko kansainväliselle yhteisölle. Tämän kannalta on tärkeää, että jäsenvaltiot ottavat käyttöön yhtenäiset toimenpiteet terroritekojen tutkimisen ja niistä varoittamisen osalta. Euroopan unionista tehdyn sopimuksen 29 artiklassa mainitaan terrorismin torjunta yhtenä keinona saavuttaa unionin tavoite eli antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella. Komissio osallistuu tätä koskevaan yhteistyöhön neuvoston eri toimielimissä, kuten terrorismia käsittelevässä neuvoston työryhmässä, ja Europolin yhteydessä. Komissio uskoo, että terrorismin vastainen toiminta vaatii keskitettyä kansainvälistä toimintaa. Tämän vuoksi on tärkeää, että unioni tekee yhteistyötä myös yhteisön ulkopuolisten maiden kuten Yhdysvaltojen kanssa. Yhdysvaltojen ja unionin välillä vallitsee laaja yksimielisyys terrorismin torjunnasta, ja yhteistyö tapahtuu transatlanttisen vuoropuhelun puitteissa. Unioni osallistuu aktiivisesti myös Yhdistyneiden kansakuntien terrorismin vastaiseen toimintaan, jonka puitteissa on jo tehty (ja aiotaan tehdä jatkossakin) tärkeitä yleissopimuksia.